Document ID: 32014D0736

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 22ας Οκτωβρίου 2014 για τη διόρθωση του παραρτήματος της εκτελεστικής απόφασης 2014/461/ΕΕ για τη θέσπιση προσωρινής παρέκκλισης από την απόφαση 2013/755/ΕΕ του Συμβουλίου, όσον αφορά τους κανόνες καταγωγής για τις παρασκευασμένες και διατηρημένες γαρίδες Γροιλανδίας (2014/736/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την απόφαση 2013/755/ΕΕ του Συμβουλίου, της 25ης Νοεμβρίου 2013, για τη σύνδεση των υπερπόντιων χωρών και εδαφών με την Ευρωπαϊκή Ένωση («απόφαση για τη σύνδεση ΥΧΕ-ΕΕ») (1), και ιδίως το παράρτημα VI άρθρο 16, Εκτιμώντας τα ακόλουθα: (1) Σε όλες τις γλωσσικές εκδόσεις της εκτελεστικής απόφασης 2014/461/ΕΕ της Επιτροπής (2), παραλείφθηκε μέρος του αύξοντα αριθμού που αναφέρεται στον πίνακα του παραρτήματος της εν λόγω απόφασης για τα εμπορεύματα που καλύπτονται από την παρέκκλιση από την απόφαση 2013/755/ΕΕ. Ο πλήρης αύξων αριθμός είναι 09.0691. (2) Οι επιχειρήσεις στην Ένωση δεν μπορούν να επικαλεστούν το ευεργέτημα της δασμολογικής ποσόστωσης χωρίς να αναγράφεται ο ακριβής αύξων αριθμός στη θέση 39 του ενιαίου διοικητικού εγγράφου που αναφέρεται στο άρθρο 205 παράγραφος 1 του κανονισμού (ΕΟΚ) αριθ. 2454/93 της Επιτροπής (3), σε συνδυασμό με τον αντίστοιχο κωδικό δασμολογικής μεταχείρισης στη θέση 36. (3) Η εκτελεστική απόφαση 2014/461/ΕΕ τέθηκε σε ισχύ στις 15 Ιουλίου 2014, αλλά εφαρμόστηκε αναδρομικά από την 1η Ιανουαρίου 2014. Η παρούσα απόφαση θα πρέπει, ως εκ τούτου, να εφαρμοστεί αναδρομικά από την 1η Ιανουαρίου 2014. (4) Προκειμένου να αποφευχθούν περιττές οικονομικές επιβαρύνσεις για τις επιχειρήσεις, είναι αναγκαίο να εξασφαλιστεί η άμεση έναρξη ισχύος ούτως ώστε οι επιχειρήσεις στην Ένωση να μπορούν να αξιώσουν το ευεργέτημα της δασμολογικής ποσόστωσης το συντομότερο δυνατόν. (5) Συνεπώς, η εκτελεστική απόφαση 2014/461/ΕΕ θα πρέπει να διορθωθεί αναλόγως. (6) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής τελωνειακού κώδικα, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στον πίνακα του παραρτήματος της εκτελεστικής απόφασης 2014/461/ΕΕ, ο αύξων αριθμός «09.xxxx» αντικαθίσταται από τον αύξοντα αριθμό «09.0691». Άρθρο 2 Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2014. Βρυξέλλες, 22 Οκτωβρίου 2014.

Classification Labels:
986
703
36
2394

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 130
2519
525
614
3544
3156
1615
11

EuroVoc IDs (Expanded): 130
2519
525
614
3544
3156
1615
11

Dataset Source: meu

Split: test